钦定古今图书集成/明伦汇编/官常典/第737卷 > 李远
## 钦定古今图书集成/明伦汇编/官常典/第737卷 > 李远

按《明外史》本传：“远，怀远人。父实，以开国功为蔚州卫
指挥佥事。远嗣官燕王攻蔚州，远举城降。从攻大同，
破沧州，徇东平、汶上。南兵驻德州运道出徐沛间，远
以轻兵六千，伪为南军袍铠，人插柳一枝于背以自
辨。经济宁沙河至沛，无觉者，焚粮舟数万而还。河水
尽热，鱼鳖皆浮。南将袁宇以三万骑来追，伏兵击之”，
斩万馀人。燕军驻蠡县，远分哨至槁城，遇德州裨将
葛进将步骑万馀，乘冰渡滹沱河，及其半渡而击之。
进系马林间，以步兵接战。远引却诱之，而分兵出其
后。解纵所系马，乃前奋击。进失马，遂大败，斩首四千，
获马千匹。王赐书嘉劳曰：“将军以轻骑八百，破敌数
万，出奇应变，虽古名将不过也。”累功为都督佥事，封
安平侯，食禄千石，予世券。远为人沈毅有胆略，在诸
将中言论激昂，自许忠义。既从淇国公丘福出塞，至
《胪胊》河。福欲进，远谏不听。率突骑五百陷阵，斩数百
人，马蹶被执，骂不绝口而死。追封莒国公，谥忠壮。

===彭友直〈子震昂〉===按《安福县志》：“友直，交州古费县典史。抚寇著绩，升主
簿。交州复叛，友直督子震昂集官舍义勇与战，俱死
之。”